Folketing
2002-03-19

Der er et stort behov for at skabe bedre vilkår for børnefamilierne. Det tror jeg alle her i salen er enige om. Metoderne er dog vidt forskellige, har vi hørt af dagens debat om barselorlov. Regeringens forslag til ændring af barselorloven og afskaffelse af børnepasningsorloven medvirker ikke til det her formål set med Enhedslistens øjne. Derfor har Enhedslisten foreslået, at børnepasningsorloven forbedres, sådan at også den økonomiske dækning sættes op til fulde dagpenge, så børnepasningsorloven bliver et reelt tilbud. Det vil altså sige, at vi i stedet for at afskaffe den, fordi den ikke har virket fuldt tilfredsstillende, vil forbedre vilkårene, sådan at børnene faktisk har mulighed for at have deres forældre hjemme i de første 8 år af deres liv. Så mener vi i øvrigt ligesom regeringen, at der skal gives 1 års barselorlov, men i modsætning til regeringen mener vi, det er vigtigt, at 3 måneder forbeholdes partneren, så manden har ret til at holde barselorlov og dermed også over for arbejdsgiveren får større legitimitet, når han går ind og kræver orloven.